Predkladacia správa

    Vláda SR schválila 24. 5. 2000 uznesením č. 355/2000 Koncepciu štátnej bytovej politiky do roku 2005 s výhľadom do roku 2010. Dokument pozostáva z dvoch častí a to z časti koncepčnej, v ktorej sú formulované hlavné zámery a ciele v rozvoji bývania v 10 ročnom časovom horizonte a z časti spracovanej vo forme akčného plánu, kde sú konkretizované úlohy operatívneho charakteru zamerané najmä na tvorbu legislatívnych predpisov a formovanie ekonomického prostredia na podmienky trhovej ekonomiky v nadchádzajúcich rokoch až do roku 2005. 

	Vo februári 2001 predložil  minister výstavby a regionálneho rozvoja SR na rokovanie vlády SR  Informáciu o plnení úloh Koncepcie rozvoja bytovej výstavby a Koncepcie štátnej bytovej politiky do roku 2005 s výhľadom do roku 2010, ktorú vláda vzala na vedomie 7. februára 2001.
 
	V roku 2002 minister výstavby a regionálneho rozvoja SR v zmysle  Plánu práce vlády SR na rok 2002 predkladá Správu o plnení zámerov Koncepcie štátnej bytovej politiky do roku 2010 a Akčného plánu rozvoja bývania do roku 2005 na rokovanie Porady ekonomických ministrov, Rady hospodárskej a sociálnej dohody a vlády SR.

	V predloženom materiáli  je vyhodnotené plnenie zámerov koncepcie a úloh akčného plánu. S cieľom čo najobjektívnejšieho a komplexného spracovania materiálu bolo vyhodnotenie plnenia  vyžiadané aj od zainteresovaných ministerstiev. Súčasne sú v ňom navrhnuté úlohy a opatrenia s cieľom zlepšenia ekonomického, inštitucionálneho a legislatívneho rámca pre rozvoj bývania v ďalšom období, ktoré sú súčasťou aktualizovaného Akčného plánu rozvoja bývania do roku 2005. 

	Predložený materiál nemá dopad na verejné financie, na obyvateľov, hospodárenie podnikateľskej sféry a iných právnických osôb a ani na zamestnanosť. Taktiež nemá negatívny dopad na životné prostredie, pretože rozvoj bývania sa realizuje podľa schválenej územnoplánovacej dokumentácie obce, v ktorej sú obsiahnuté základné zásady a podmienky environmentálnej politiky. Preto k predkladanému materiálu sa nevyhotovuje „Doložka finančných, ekonomických, environmentálnych vplyvov a vplyvov na zamestnanosť“.  

 Materiál bol predložený na medzirezortné pripomienkové konanie 26 pripomienkujúcim subjektom, z nich 21 predložilo stanovisko a 5 subjektov stanovisko nepredložilo. Ministerstvo financií SR predložilo svoje stanovisko až 17 pracovných dní po určenom termíne. Uplatnilo v ňom zásadné pripomienky k úlohám, v ktorých sa navrhovalo prijať daňové zvýhodnenia pre stimulovanie rozvoja bývania. Prijatie navrhovaných daňových zvýhodnení pri rokovaní Rady hospodárskej a sociálnej dohody SR odporúčali aj sociálni partneri.

Na základe záverov z prerokovania materiálu v Porade ekonomických ministrov  vlády SR boli pripomienky Ministerstva financií SR akceptované, materiál bol upravený a úlohy týkajúce sa daňových zvýhodnení boli  z návrhu uznesenia vlády SR aj  aktualizácie Akčného plánu rozvoja bývania do roku 2005 vypustené. 

K materiálu došlo celkom 24 pripomienok, z toho 6 zásadných, ktoré boli akceptované. Z ostatných 18 pripomienok predkladateľ zohľadnil 13 pripomienok, neakceptoval 5 pripomienok, čo je zdôvodnené vo   vyhodnotení pripomienkového konania, ktoré je súčasťou materiálu.